ໃນລະຫວ່າງ ວັນທີ 14-15 ມີນາ 2022, ທີ່ຄັງເງິນປະຈຳແຂວງຄຳມ່ວນ ໄດ້ຈັດກອງປະຊຸມຝຶກອົບຮົມ ການນຳໃຊ້ລະບົບຂໍ້ມູນຂ່າວສານການເງິນ (ລະບົບ RTIS) ເຂົ້າໃນການຈັດຕັ້ງປະຕິບັດວຽກງານວິຊາສະເພາະ ການຄຸ້ມຄອງລາຍຮັບ-ລາຍຈ່າຍ ຜ່ານລະບົບທະນາຄານ ແລະ ລະບົບຄັງເງິນ, ໂດຍການເປັນປະທານຂອງ ທ່ານ ແພງໃຈ ໄຊຍະວົງ, ຫົວໜ້າຄັງເງິນປະຈຳແຂວງຄຳມ່ວນ. ມີຜູ້ເຂົ້າຮ່ວມທັງໝົດ 39 ທ່ານ ໃນນັ້ນ, ມີບັນດາຄະນະນຳຄັງເງິນປະຈຳແຂວງ, ຫົວໜ້າຂະແໜງ-ຮອງຫົວໜ້າຂະແໜງ ແລະ ວິຊາການ ຈາກຄັງເງິນປະຈຳແຂວງ ຈຳນວນ 23 ທ່ານ, ຄັງເງິນປະຈຳເມືອງ, ຈຳນວນ 10 ທ່ານ, ຂະແໜງງົບປະມານແຂວງ, ຈຳນວນ 02 ທ່ານ ແລະ ຄະນະວິຊາການຈາກຄັງເງິນແຫ່ງຊາດ ຈຳນວນ 04 ທ່ານ.
ໃນກອງປະຊຸມຝຶກອົບຮົມໄດ້ດຳເນີນໄປດ້ວຍບັນຍາກາດອັນຟົດຟື້ນ ຜູ້ເຂົ້າຮ່ວມກອງປະຊຸມໄດ້ຮັບຟັງການນຳສະເໜີ ແລະ ແນະນໍາການຈັດຕັ້ງປະຕິບັດວຽກງານຕົວຈິງກັບທີ່ ກ່ຽວກັບເຕັກນິກການບັນທຶກບັນຊີຕາມພາລະບົດບາດ 2057/ກງ, ການນຳໃຊ້ຟັງຊັ່ນຕ່າງໆ ໃນການບັນທຶກບັນຊີ ລາຍຮັບ-ລາຍຈ່າຍ ເຊັ່ນ: ການອອກໃບຮັບເງິນຂຽນໃບແຈ້ງມອບດ້ວຍມື, ການອອກໃບຮັບເງິນຕາາມໃບແຈ້ງມອບຜ່ານລະບົບ TaxRis, ການບັນທຶກລາຍຮັບຕິດພັນເງິນຝາກ, ການບັນທຶກບັນຊີລາຍຮັບຕິດພັນໃບຄຳສັ່ງຈ່າຍ, ໃບຖອນເງິນ, ການບັນທຶກລາຍຮັບພາສີພູດສູນກາງຢູ່ທ້ອງຖິ່ນ, ການຄຸ້ມຄອງບັນຊີເງິນຝາກ, ການເປີດບັນຊີເງິນຝາກ 47 ຂອງບັນດາຂະແໜງການ, ການຕິດຕາມລາຍຮັບງົບປະມານທີ່ມອບຜ່ານລະບົບທະນາຄານແບບ Auto Real-Time, ການສະຫລຸບລາຍງານ ລາຍຮັບ-ລາຍຈ່າຍ ງົບປະມານ, ສົມທຽບບັນຊີຕ່າງໆ ແລະ ການເບິ່ງໃບດຸ່ນດ່ຽງ, ການບັນທຶກແຜນງວດ/ປີ, ການບັນທຶກແຜນອະນຸມັດ, ຂັ້ນຕອນການສ້າງໃບຖອນເງິນ-ໃບຄຳສັ່ງຈ່າຍ, ການຮັບຮູ້ລາຍຈ່າຍ, ການຮັບສະໂນດໃບຖອນເງິນເຫັນດີຈ່າຍ, ການສ້າງສະໂນດເຫັນດີຈ່າຍ, ຂັ້ນຕອນການຊຳລະ ສົ່ງສະໂນດໄປຈ່າຍຢູ່ທະນາຄານ ແລະ ການສະຫລູບລາຍງານລາຍຈ່າຍງົບປະມານ. ນອກນັ້ນ, ຍັງໄດ້ມີການຖາມ-ຕອບ ແລກປ່ຽນຄວາມຄິດເຫັນ ລັກສະນະວິຊາການ, ມີການລະດົມແນວຄວາມຄິດ ແລະ ສະເໜີວິທີແກ້ໄຂບັນຫາທີ່ພົບເຫັນຕົວຈິງ ໃນການຈັດຕັ້ງປະຕິບັດວຽກງານວິຊາສະເພາະຄັງເງິນ ລະຫວ່າງບັນດາຄະນະວິຊາການຈາກຄັງເງິນແຫ່ງຊາດ ແລະ ພະນັກງານຂະແໜງການເງິນປະຈຳແຂວງ ແລະ ປະຈຳເມືອງ.
ພາຍຫລັງສຳເລັດການຝຶກອົບຮົມ ທ່ານ ແພງໃຈ ໄຊຍະວົງ, ຫົວໜ້າຄັງເງິນປະຈຳແຂວງຄຳມ່ວນ ໄດ້ໃຫ້ທິດຊີ້ນຳຕໍ່ກອງປະຊູມ ເພື່ອຮັບປະກັນການຈັດຕັ້ງປະຕິບັດວຽກງານວິຊາສະເພາະຄັງເງິນ ໂດຍການນຳໃຊ້ລະບົບຂໍ້ມູນຂ່າວສານການເງີນ (ລະບົບ RTIS), ເຄື່ອງມືທັນສະໄໝເຂົ້າໃນການຄຸ້ມຄອງຕິດຕາມລາຍຮັບ-ລາຍຈ່າຍງົບປະມານ ແລະ ວຽກງານການບັນຊີ ດັ່ງນີ້:− ສືບຕໍ່ຜັນຂະຫຍາຍ ລະບົບ RTIS ໃຫ້ບັນດາຄັງເງິນປະຈຳເມືອງ ທີ່ຍັງບໍ່ທັນໄດ້ນຳໃຊ້ລະບົບ ໃຫ້ສາມາດ ເຄື່ອນໄຫວ ການບັນທຶກບັນຊີ ແລະ ອອກໃບຮັບເງິນຂອງຄັງເງິນ ຜ່ານລະບົບໄດ້;− ຜັນຂະຫຍາຍ, ໂຄສະນາເຜີຍແຜ່ບັນດານິຕິກຳ, ຄຳແນະນຳ ແລະ ຂໍ້ຕົກລົງທີ່ຕິດພັນ ກັບການມອບລາຍຮັບງົບປະມານ ຜ່ານລະບົບທະນາຄານ ໂດຍສະເພາະ ຄຳແນະນຳເລກທີ 3102/ກງ, ຂໍ້ຕົກລົງເລກທີ 5146/ກງ ແລະ ຂໍ້ຕົກລົງ ເລກທີ 0013/ຫກງ ເພື່ອຮັບປະກັນການຈັດຕັ້ງປະຕິບັດຈັດເກັບລາຍຮັບໃຫ້ເຂົ້າບັນຊີງົບປະມານຄັງເງິນ ໃຫ້ຖືກຕ້ອງຕາມກົດໝາຍ ແລະ ລະບຽບການ;ກອງປະຊຸມຝຶກອົບຮົມ ໄດ້ດໍາເນີນ ເປັນເວລາ 2 ວັນ ນັບຕັ້ງແຕ່ວັນທີ 14-15 ມີນາ 2022 ແລະ ໄດ້ປິດລົງໃນເວລາ 16:00 ໂມງ ຂອງວັນທີ 15 ມີນາ 2022 ດ້ວຍຜົນສໍາເລັດຕາມລະດັບຄາດໝາຍ